***Հավելված***

***ՀՀ կրթության, գիտության, մշակույթի և սպորտի նախարարի***

 ***2020թ. փետրվարի 1-ի N 01-Լ հրամանի***

**ԿԱՐԳ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿՐԹՈՒԹՅԱՆ, ԳԻՏՈՒԹՅԱՆ, ՄՇԱԿՈՒՅԹԻ ԵՎ ՍՊՈՐՏԻ ՆԱԽԱՐԱՐԻՆ ԿԻՑ ԱՇԱԿԵՐՏԱԿԱՆ ԽՈՐՀՐԴԻ ՁԵՎԱՎՈՐՄԱՆ**

 I. ԸՆԴՀԱՆՈՒՐ ԴՐՈՒՅԹՆԵՐ

1. Սույն կարգով սահմանվում են հանրակրթական հիմնական ծրագրեր իրականացնող ուսումնական հաստատությունների (այսուհետ` Հաստատություն) սովորողներից Հայաստանի Հանրապետության կրթության, գիտության, մշակույթի և սպորտի նախարարին (այսուհետ՝ նախարար) կից աշակերտական խորհրդի (այսուհետ` Խորհուրդ) ձևավորման հետ կապված հարաբերությունները:

II. ԽՈՐՀՐԴԻ ՆՊԱՏԱԿՆԵՐԸ ԵՎ ԽՆԴԻՐՆԵՐԸ

1. Խորհրդի հիմնական նպատակներն ու խնդիրներն են՝

1) ժողովրդավարության, սովորողների ինքնակազմակերպման և ինքնակառավարման կարողությունների զարգացմանը նպաստելը.

2) սովորողների ինքնադրսևորման, կարծիքի ազատ արտահայտման համար բարենպաստ պայմանների ստեղծմանը օժանդակելը.

3) սովորողների իրավունքների և պարտականությունների լիարժեք գիտակցմանն ու իրացմանը օժանդակելը.

4) սովորողների իրավունքների և ազատությունների պաշտպանությունը.

5) քաղաքացիական հասարակության կայացմանը և զարգացմանը, իրավական, ժողովրդավարական պետության կառուցմանն օժանդակելը:

1. ԽՈՐՀՐԴԻ ՁԵՎԱՎՈՐՈՒՄԸ
2. Խորհուրդը ձևավորվում է Հայաստանի Հանրապետության կրթության, գիտության, մշակույթի և սպորտի նախարարության (այսուհետ՝ Նախարարություն), մարզպետարանների և Երևանի քաղաքապետարանի ենթակայությամբ գործող հանրակրթական հիմնական ծրագրեր իրականացնող հիմնական, միջնակարգ և ավագ դպրոցների, ինչպես նաև՝ Հայաստանի Հանրապետությունում գործող լիցենզավորված ոչ պետական հանրակրթական ուսումնական հաստատությունների 8-րդ, 9-րդ, 10-րդ և 11-րդ դասարաններում սովորողներից :
3. Խորհրդի կազմում կարող են ընդգրկվել հաստատությունների 8-րդ, 9-րդ, 10-րդ և 11-րդ դասարանների այն սովորողները, որոնք ընդգրկված են իրենց դպրոցների աշակերտական խորհուրդներում, ակտիվ մասնակցություն են ունենում դպրոցական և համայնքային կյանքի տարբեր ոլորտներին վերաբերող հարցերի քննարկմանը և ծագած խնդիրների լուծմանը, կրթության, գիտության, մշակույթի, սպորտի և երիտասարդության ոլորտներին, քաղաքացիական հասարակությանը, բնապահպանական, մարդու և երեխաների իրավունքների պաշտպանությանը առնչվող ծրագրերի, միջոցառումների, կազմակերպմանն ու անցկացմանը և որոնց մասնակցությունը Խորհրդի աշխատանքներին կնպաստի Խորհրդի առջև դրված խնդիրների և նպատակների առավել արդյունավետ իրականացմանը:
4. Նախարարությունը, մարզպետարանները և Երևանի քաղաքապետարանը (այսուհետ՝ Լիազոր մարմին) յուրաքանչյուրն իր ենթակայությամբ գործող հիմնական, միջնակարգ, ավագ հանրակրթական հաստատություններից սովորող ընտրելու և խորհրդի կազմում ներկայացնելու համար ստեղծում են հանձնաժողով՝ սույն կարգն ուժի մեջ մտնելուց հետո տասնհինգ աշխատանքային օրվա ընթացքում:
5. Հանձնաժողովը, սույն կարգի 4-րդ կետով սահմանված չափանիշներին համապատասխան, երեսուն աշխատանքային օրվա ընթացքում, ընտրում է խորհրդի անդամի մեկական թեկնածու՝ սույն կարգի 5-րդ կետում նշված յուրաքանչյուր դպրոցից:
6. Հանձնաժողովը, Խորհրդի անդամների թեկնածությունները (յուրաքանչյուր մարզից 3-ական թեկնածու) ներկայացնում է համապատասխան լիազոր մարմնի ղեկավարին՝ ով հինգ աշխատանքային օրվա ընթացքում գրությամբ այն ներկայացնում է Նախարարությանը:
7. Ոչ պետական հաստատություններից սովորողների ընդգրկման գործընթացն իրականացվում է Նախարարության ենթակայությամբ գործող դպրոցների սովորողների ընտրության ընթացակարգով՝ Նախարարության կողմից: Ընտրվում է 5 սովորող:
8. Խորհրդի նախագահը Հայաստանի Հանրապետության կրթության, գիտության, մշակույթի և սպորտի նախարարն է (այսուհետ` Խորհրդի նախագահ):
9. Խորհուրդը ձևավորվում է յուրաքանչյուր մարզից, Երևանի քաղաքապետարանից, նախարարության ենթակայությամբ գործող վերը նշված հաստատություններից ներկայացված մինչև 40 սովորող (ընդգրկվում են նաև կրթության առանձնահատուկ պայմանների կարիք ունեցող սովորողները), ոչ պետական հաստատություններից ընդգրկված 5 սովորողների, Խորհրդի նախագահի նախաձեռնությամբ որպես Խորհրդի լրացուցիչ անդամ այլ շահագրգիռ ևս 5 անձի ընդգրկմամբ վերջիններիս համաձայնությամբ:
10. Ազգային փոքրամասնությունների դպրոցներ կամ դասարաններ ունեցող մարզերից խորհրդի կազմում առաջադրվում է ևս մեկ սովորող՝ ազգային փոքրամասնության ներկայացուցիչ:
11. Խորհուրդը ձևավորվում է սույն կարգը ուժի մեջ մտնելուց հետո՝ մեկամսյա ժամկետում, կազմը հաստատում է նախարարը:
12. Խորհրդի կազմը հրապարակվում է Նախարարության պաշտոնական կայքէջում:
13. Խորհուրդը գործում է 2 տարի ժամկետով:
14. ԽՈՐՀՐԴԻ ՆԻՍՏԵՐԻ ԱՆՑԿԱՑՈՒՄԸ
15. Խորհուրդն իր աշխատանքները կազմակերպում է նիստերի միջոցով, որոնք գումարվում են տարվա ընթացքում առնվազն երկու անգամ: Անհրաժեշտության դեպքում Խորհրդի արտահերթ նիստ կարող է գումարվել Խորհրդի նախագահի կամ Խորհրդի անդամների կեսից ավելիի նախաձեռնությամբ:
16. Խորհրդի նիստն իրավազոր է, եթե դրան մասնակցում է Խորհրդի անդամների կեսից ավելին:
17. Խորհրդի նիստերը նախագահում և վարում է Խորհրդի նախագահը:
18. Խորհրդի անդամներից բացի, Խորհրդի նիստերին Խորհրդի նախագահի կամ Խորհրդի անդամների կեսից ավելիի համաձայնությամբ կարող են հրավիրվել Խորհրդի օրակարգում ընդգրկված հարցերին շահագրգիռ անձինք:
19. Մարզերից ընդգրկված Խորհրդի անդամների/ սովորողների/ մասնակցությունը նիստերին ապահովվում է տվյալ մարզի Կրթության, մշակույթի, սպորտի վարչության աշխատակցի ուղեկցությամբ:
20. Խորհրդի նիստերն անցկացվում են Խորհրդի նախագահի կողմից հաստատված օրակարգով:
21. Խորհրդի օրակարգը ձևավորվում է Խորհրդի նախագահի և անդամների կողմից ներկայացված առաջարկությունների հիման վրա:
22. Խորհրդի նիստերի անցկացման մասին անդամները ծանուցվում են նիստից առնվազն տասնhինգ օր առաջ:
23. Խորհրդի յուրաքանչյուր անդամ Խորհրդի նիստի օրակարգում հարց ընդգրկելու համար կարող է այն ներկայացնել նիստից առնվազն տասն օր առաջ` այդ մասին տեղեկացնելով Նախարարությանը, կցելով անհրաժեշտ նյութերը:
24. Նիստի օրակարգում նշվում են`

1) Խորհրդի նիստի անցկացման օրը, վայրը և ժամը.

2) Խորհրդի նիստում քննարկման ենթակա հարցերը:

1. Նիստի օրակարգը հաստատվում է խորհրդի անդամների կողմից՝ նիստի օրը:
2. Խորհրդի գործունեության կազմակերպչական-տեխնիկական ապահովումը, նիստերի վերջնական օրակարգը և քննարկվելիք հարցերին վերաբերող այլ անհրաժեշտ փաստաթղթերը Խորհրդի անդամներին են փոխանցումը նիստից առնվազն մեկ շաբաթ առաջ՝ էլեկտրոնային փոստի միջոցով, քարտուղարությունը, այդ թվում՝ նիստերի արձանագրությունների կազմումն ու տրամադրումը, հաշվետվությունների կազմումն իրականացնում է Նախարարության հասարակայնության հետ կապերի և տեղեկատվության վարչությունը:
3. Խորհրդի նիստերը դռնբաց են:

IV. ԽՈՐՀՐԴԻ ԿՈՂՄԻՑ ԸՆԴՈՒՆՎՈՂ ՈՐՈՇՈՒՄՆԵՐԻ ԲՆՈՒՅԹԸ,

ՆԻՍՏԻ ԱՐՁԱՆԱԳՐՄԱՆ ԵՎ ԽՈՐՀՐԴԻ ԳՈՐԾԱՎԱՐՈՒԹՅԱՆ ԿԱՐԳԸ

1. Խորհուրդը բաց քվեարկությամբ, ձայների մեծամասնությամբ կարող է ընդունել խորհրդատվական բնույթի որոշումներ: Խորհրդի յուրաքանչյուր անդամ ունի մեկ ձայնի իրավունք: Ձայների հավասարության դեպքում վճռորոշ է Խորհրդի նախագահի ձայնը:
2. Խորհրդի նիստի արձանագրության մեջ նշվում է`

1) նիստի անցկացման վայրը, տարին, ամիսը և ամսաթիվը, նիստը սկսելու և ավարտելու ժամերը.

2) նիստի օրակարգը.

3) նիստին մասնակցող խորհրդի անդամների, հրավիրված անձանց և զանգվածային լրատվության միջոցների ներկայացուցիչների տվյալները.

4) քննարկվող հարցերի և ելույթների հիմնական դրույթները.

5) ընդունված որոշումները՝ ներառյալ տվյալ որոշման վերաբերյալ քվեարկության արդյունքները.

6) այլ տեղեկություններ:

1. Խորհրդի նիստի արձանագրությունը ստորագրում է Խորհրդի նախագահը և նիստի արձանագրությունը կազմող աշխատակիցը` նիստից հետո երեք աշխատանքային օրվա ընթացքում:
2. Խորհրդի նիստերի արձանագրությունները պահվում են Նախարարությունում և հրապարակվում Նախարարության պաշտոնական կայքէջում Խորհրդի նիստի օրվան հաջորդող հնգօրյա ժամկետում:
3. Խորհրդի նիստը Խորհրդի որոշմամբ կարող է ձայնագրվել:

V. ԽՈՐՀՐԴԻ ՆԱԽԱԳԱՀԻ ԵՎ ԽՈՐՀՐԴԻ ԱՆԴԱՄՆԵՐԻ

ԻՐԱՎՈՒՆՔՆԵՐՆ ՈՒ ՊԱՐՏԱԿԱՆՈՒԹՅՈՒՆՆԵՐԸ

1. Խորհրդի նախագահը`

1) վարում է Խորհրդի նիստերը.

2) հաստատում է Խորհրդի օրակարգը և ստորագրում Խորհրդի նիստերի արձանագրությունները.

3) որոշում է Խորհրդի նիստերին հրավիրվող այլ անձանց կազմը.

1. Խորհրդի անդամն իրավունք ունի՝

1) ներկայացնել հարցեր՝ Խորհրդի օրակարգում ընդգրկելու համար.

2) ներկայացնել կարծիք՝ Խորհրդի նիստերի ընթացքում քննարկվող հարցերի շուրջ.

1. Խորհրդի անդամը պարտավոր է՝

1) մասնակցել Խորհրդի նիստերին.

2) նիստերի ընթացքում բարձրացված հարցերի, խնդիրների վերաբերյալ որոշումները, դիտարկումները ներկայացնել իրեն առաջադրողներին:

1. ԽՈՐՀՐԴԻ ԱՆԴԱՄԻ ԼԻԱԶՈՐՈՒԹՅՈՒՆՆԵՐԻ

ԴԱԴԱՐԵՑՈՒՄԸ ԵՎ ՀԱՄԱԼՐՈՒՄԸ

1. Խորհրդի կազմում անդամությունը դադարեցվում է `

1) Խորհրդի անդամի դիմումի հիման վրա՝ առաջադրողի գրավոր միջնորդությամբ.

2) Խորհրդի նիստերին երեք անգամ անհարգելի բացակայելու դեպքում.

3) Դպրոցն ավարտելու դեպքում:

1. Խորհրդի անդամի լիազորությունների դադարեցման դեպքում նոր անդամով համալրումն իրականացվում է սույն կարգի 3-11-րդ կետով սահմանված պահանջներին համապատասխան՝ մեկամսյա ժամկետում:

VII. ԽՈՐՀՐԴՈՒՄ ՔՆՆԱՐԿՎԱԾ ՀԱՐՑԵՐԻ ՎԵՐԱԲԵՐՅԱԼ ՏԵՂԵԿԱՏՎՈՒԹՅԱՆ ՏԱՐԱԾՈՒՄԸ ԵՎ ՀՐԱՊԱՐԱԿՈՒՄԸ, ՀԱՇՎԵՏՎՈՒԹՅՈՒՆՆԵՐԻ ՀՐԱՊԱՐԱԿՈՒՄԸ

1. Խորհրդի նիստերի արձանագրությունները կամ արձանագրության քաղվածքները տրամադրվում են Խորհրդի բոլոր անդամներին՝ հնգօրյա ժամկետում, իսկ Խորհրդի նիստերում ընդունված որոշումները տեղադրվում են Նախարարության պաշտոնական կայքէջում:
2. Խորհրդի գործունեության տարեկան հաշվետվությունը հրապարակվում է մինչև տվյալ տարվա դեկտեմբերի 25-ը: